የፖለቲካ ፓርቲዎች የጋራ ምክር ቤትን በተሻለ ሁኔታ እንደሚደራጅ ጠ/ሚ ኃይለማርያም ገለፁ
የፖለቲካ ፓርቲዎች የጋራ ምክር ቤትን የተጠናከረ የሀሳብ ነፃነት እዲካሄድበት በተሻለ ሁኔታ ለማደራጀት መታሰቡን ጠቅላይ ሚንስትር ኃይለማርያም ደሳለኝ አስታወቁ፡፡ጠቅላይ ሚንስትሩ የፖለቲካ ፓርቲዎች የጋራ ምክር ቤት አባላትን አነጋግረዋል።ጠቅላይ ሚንስትሩ የጋራ ምክር ቤቱ አባላቱ ባነሷቸው ዋና ዋና ጥያቄዎች ዙሪያ ምላሽና ማብራሪያ ሰጥተዋል፡፡ፓርቲዎች ካነሷቸው ጥያቄዎች መካከል በተሻሻለው የምርጫ ህግ የተወሰኑ አንቀጾች ይሻሻሉ የሚለው ይገኝበታል፡፡የምክር ቤቱ አባላት በመንግስት የሚከናወኑ ግዙፍ ኘሮጀክቶችን አፈፃፀም እንድንመለከት ይደረግ፣ ከጠቅላይ ሚንስትሩ ጋር የውይይት ጊዜ ይኑረን፣አዋጆች ከመፅደቃቸው በፊት የምክር ቤቱ አባላት እንዲያውቁት ቢደረግ፣ለጋራ ምክር ቤቱ የሚሰጠው የድጐማ ፋይናንስ ቢታይና ምክር ቤቱ ይጠናከር የሚሉት ጥያቄዎችን አንስተዋል፡፡ጠቅላይ ሚንስትር ኃይለማርያም ህግጋት በአንድ መድረክ በሚካሄድ ውይይት የሚሻሻሉ ባለመሆናቸው ፓርቲዎች በህግ ባለሙያዎች ታግዘው ማሻሻያዎችን ሲያቀርቡ መንግስት ደግሞ የራሱን ጥናት አካሄዶ የሚሻሻሉ ህጎች ካሉ ከማሻሻል ወደ ኋላ አይልም ብለዋል፡፡የምክር ቤቱ አባላት ከሰሙት ብቻ ተነስተው ከሚተቹ የግዙፍ ኘሮጀክቶችን አፈፃፀም መመልከታቸው ለሚያደርጉት ትግል አቅም ሰለሚሆናቸው  እንዲጐበኝዋቸው ምቹ ሁኔታ ይፈጠራልም ብለዋል፡፡ከምክር ቤቱ አባላት ጋር በአመት ሁለት ጊዜ ተገናኝተው በዋና ዋና ሃገራዊ ጉዳዮች ላይ ውይይቶችን እንደሚያካሄዱም አስታውቀዋል፡፡ጠቅላይ ሚንስትሩ አዋጆችን ከመፅደቃቸው በፊት እንዲያውቋቸው ከማድረግ ባለፈ አማራጭ መንገዶች እስከማሳየት እንዲደርሱ ይደረጋልም ብለዋል፡፡የሚደረግላቸው የፋይናንስ ድጋፍም ትግላቸውን በማይጐዳ ሁኔታ ተፈፃሚ እንደሚሆን ገልፀዋል፡፡